CELEX: 32016R0226
Language: et
Date: 2016-02-17 00:00:00
Title: Komisjoni rakendusmäärus (EL) 2016/226, 17. veebruar 2016, millega muudetakse komisjoni rakendusmäärust (EL) nr 999/2014, millega kehtestatakse pärast nõukogu määruse (EÜ) nr 1225/2009 artikli 11 lõike 2 kohast aegumise läbivaatamist Venemaalt pärit ammooniumnitraadi impordi suhtes lõplik dumpinguvastane tollimaks

18.2.2016   
            
            
               ET
            
            
               Euroopa Liidu Teataja
            
            
               L 41/13
            
         KOMISJONI RAKENDUSMÄÄRUS (EL) 2016/226,
   17. veebruar 2016,
   millega muudetakse komisjoni rakendusmäärust (EL) nr 999/2014, millega kehtestatakse pärast nõukogu määruse (EÜ) nr 1225/2009 artikli 11 lõike 2 kohast aegumise läbivaatamist Venemaalt pärit ammooniumnitraadi impordi suhtes lõplik dumpinguvastane tollimaks
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (1) (edaspidi „alusmäärus”), eriti selle artikli 9 lõiget 4 ja artikli 14 lõiget 1,
   ning arvestades järgmist:
   
               (1)
            
            
               Määrusega (EÜ) nr 2022/95 (2) kehtestas nõukogu lõpliku dumpinguvastase tollimaksu CN-koodide 3102 30 90 ja 3102 40 90 alla kuuluva Venemaalt pärit ammooniumnitraadi impordi suhtes. Edasise uurimise põhjal, milles tehti kindlaks, et tollimaks absorbeeritakse, muudeti meetmeid nõukogu määrusega (EÜ) nr 663/98 (3). Pärast dumpinguvastaste tollimaksude aegumise läbivaatamist ja vahepealset läbivaatamist kooskõlas nõukogu määruse (EÜ) nr 384/96 (4) artikli 11 lõigetega 2 ja 3 kehtestas nõukogu määrusega (EÜ) nr 658/2002 (5) lõpliku dumpinguvastase tollimaksu 47,07 eurot tonni kohta Venemaalt pärineva ning CN-koodide 3102 30 90 ja 3102 40 90 alla kuuluva ammooniumnitraadi impordi suhtes. Seejärel toimus määruse (EÜ) nr 384/96 artikli 11 lõike 3 alusel tootevaliku vahepealne läbivaatamine ja nõukogu määrusega (EÜ) nr 945/2005 (6) kehtestati lõplik dumpinguvastane tollimaks vahemikus 41,42–47,07 eurot tonni kohta Venemaalt pärit tahkete väetiste suhtes, mille ammooniumnitraadi sisaldus on üle 80 massiprotsendi ning mis kuuluvad praegu CN-koodide 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 ja ex 3105 90 20 alla.
            
         
               (2)
            
            
               Pärast teist aegumise läbivaatamist ja teist osalist vahepealset läbivaatamist vastavalt määruse (EÜ) nr 384/96 artikli 11 lõigetele 2 ja 3 säilitati eelmises põhjenduses kirjeldatud dumpinguvastased meetmed (viimati muudetud määrusega (EÜ) nr 945/2005) nõukogu määrusega (EÜ) nr 661/2008, (7) välja arvatud EuroChemi kontserni puhul, mille kindlaksmääratud tollimaksumäär oli vahemikus 28,88–32,82 eurot tonni kohta.
            
         
               (3)
            
            
               Otsusega 2008/577/EÜ (8) kiitis komisjon heaks muu hulgas Venemaa tootjate, avatud aktsiaseltside (inglise keeles Open Joint Stock Company, edaspidi „JSC”, vene keeles „OAO”) JSC Acron ja JSC Dorogobuzh koguselise ülemmääraga hinnakohustuste pakkumised.
            
         
               (4)
            
            
               Üldkohus tühistas määruse (EÜ) nr 945/2005 oma 10. septembri 2008. aasta otsusega, (9) mida tõlgendati 9. juuli 2009. aasta otsusega, (10) selles osas, mis käsitleb kontserni OJSC UCC Uralchem (edaspidi „Uralchem”) kuuluvat avatud aktsiaseltsi Kirovo-Tšepetski Keemiakombinaat (Kirovo-Tšepetski himitšeski kombinat, edaspidi „Kirovo”). Nõukogu muutis seepeale määrust (EÜ) nr 661/2008 määrusega (EÜ) nr 989/2009 (11). Sellest tulenevalt kehtib äriühingu Kirovo suhtes kohaldatav dumpinguvastane tollimaks (47,07 eurot tonni kohta) üksnes sellise ammooniumnitraadi impordi puhul, mis kuulub praegu CN-koodide 3102 30 90 ja 3102 40 90 alla.
            
         
               (5)
            
            
               Pärast alusmääruse artikli 11 lõike 2 kohast aegumise läbivaatamist säilitas komisjon rakendusmäärusega (EL) nr 999/2014 (12) dumpinguvastased meetmed, nagu neid oli viimati muudetud määrusega (EÜ) nr 989/2009.
            
         
               (6)
            
            
               16. septembril 2015 teatas Kirovo komisjonile oma kavandatud ümberkorraldusest Uralchemi kontsernis. Alates 1. oktoobrist 2015 ei ole Kirovo sisuliselt enam kontserni OJSC UCC Uralchem („Uralchem”) kuuluv aktsiaselts, vaid on muutunud Uralchemi filiaaliks ja kannab nime OJSC UCC Uralchemi Kirovo-Tšepetski keemiakombinaat („Kirovo filiaal”). Äriühing väitis, et selle ümberkorralduse eesmärk oli parandada kogu Uralchemi kontserni üldjuhtimist.
            
         
               (7)
            
            
               Uralchemil on veel üks tootmisüksus, Uralchemi Azoti filiaal asukohaga Venemaal Bereznikis, mille suhtes kehtib kõikide rakendusmääruse (EL) nr 999/2014 artikli 1 lõikes 1 nimetatud ammooniumnitraadi liikide puhul dumpinguvastane tollimaks 47,07 eurot tonni kohta. Seega on vaja hinnata kõrvalehoidmise riski, võttes arvesse asjaolu, et nüüd on ühe ja sama ammooniumnitraati tootva juriidilise isiku sees olemas kaks filiaali (Berezniki ja Kirovo).
            
         
               (8)
            
            
               Seetõttu analüüsis komisjon äriühingu esitatud teavet ja kogu muud talle kättesaadavat teavet ning leidis, et allpool esitatud põhjustel on risk, et Uralchemi eri filiaalid dumpinguvastastest meetmetest kõrvale hoiavad, madal.
            
         
               (9)
            
            
               Esiteks ei ole sestsaadik, kui määruse (EÜ) nr 989/2009 järel meetmeid muudeti (kui Kirovo suhtes kehtivat dumpinguvastast tollimaksu piirati üksnes sellisele ammooniumnitraadile, mis kuulub praegu CN-koodide 3102 30 90 ja 3102 40 90 alla), olnud mingeid tõendeid selle kohta, et Uralchem oleks Kirovo suhtes kehtivat maksuvabastust kuritarvitanud. Sellise ammooniumnitraadi import, mis ei kuulu praegu CN-koodide 3102 30 90 ja 3102 40 90 alla, on meetmete muutmisest saadik püsinud stabiilsena. Pealegi pole komisjon saanud mingeid vihjeid selle kohta, et Berezniki tehas oleks deklareerinud oma toodangut valesti kui Kirovo oma, kuritarvitades nõnda Kirovole antud vabastust.
            
         
               (10)
            
            
               Teiseks teatas Uralchem, et Venemaa kehtivate õigusnormide alusel tuleb väetised kohustuslikus korras registreerida ja märgistada, sealhulgas näidata tegelik juriidiline nimi ja tootmiskoha aadress. Tootja tootmiskoht tuleb kanda ka mitmetesse muudesse ametlikesse dokumentidesse. Peale selle tuleb juhul, kui ammooniumnitraat eksporditakse, märkida tootmiskoht mitmesse kohustuslikku dokumenti, nagu tolli ekspordideklaratsiooni, päritolusertifikaati ja saatelehtedele. Seetõttu kui Uralchemi Kirovo filiaalile antakse TARICi lisakood A959, on ebatõenäoline, et mõni teine kontserni tootmiskoht seda kuritarvitaks.
            
         
               (11)
            
            
               Kolmandaks võttis Uralchem 13. oktoobril 2015 komisjonile saadetud kirjas kohustuse, et ta ei astu mingeid samme, mis võivad kaasa tuua TARICi lisakoodi A959 kuritarvitamise, nimelt ei ekspordi selle TARICi koodi all liitu tooteid, mida ei ole toodetud Kirovi oblastis Kirovo-Tšepetskis asuvas Kirovo filiaalis.
            
         
               (12)
            
            
               Neljandaks on Berezniki ja Kirovo tehaste tootmisvõimsus komisjonile teada ning uute tootmishoonete ehitamiseks ja olemasoleva tootmisvõimsuse suurendamiseks kulub mitu aastat. Seega kui tulevikus peaks ilmnema impordi kasv, eelkõige ulatuses, mis ületab Kirovo tehase maksimaalset tootmisvõimsust, võib see kaasa tuua ex officio kõrvalehoidmisvastase uurimise.
            
         
               (13)
            
            
               Siiski on meetmetest kõrvalehoidmise riski vähendamiseks vaja erimeetmeid, et tagada Uralchemi eri filiaalide suhtes kehtivate individuaalsete dumpinguvastaste tollimaksumäärade kohaldamine. Uralchem peab liikmesriikide tollile esitama kehtiva faktuurarve. Arve peab vastama käesoleva määruse artikli 1 kolmandas lõigus sätestatud nõuetele. Kui imporditavatele kaupadele ei ole sellist arvet lisatud, kohaldatakse nende suhtes „kõikide muude äriühingute” tollimaksumäära.
            
         
               (14)
            
            
               Komisjon teatas kõikidele huvitatud isikutele olulistest faktidest ja kaalutlustest, mille alusel ta kavatseb rakendusmäärust (EL) nr 999/2014 muuta. Kõikidele huvitatud isikutele anti aega esitada nende faktide ja kaalutluste kohta märkusi. Uralchem ja Venemaa Föderatsiooni valitsus esitasid oma märkused. Need märkused võeti arvesse.
            
         
               (15)
            
            
               Käesoleva määrusega ette nähtud meetmed on kooskõlas määruse (EÜ) nr 1225/2009 artikli 15 lõike 1 kohaselt asutatud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 999/2014 artikli 1 lõike 2 punkt b sõnastatakse järgmiselt:
   
      
                  „b)
               
               
                  kaupade puhul, mis on toodetud aktsiaseltsi United Chemical Company Uralchem KCKK filiaalis Kirovo-Tšepetskis (TARICi lisakood A959):
                  
                              Toote kirjeldus
                           
                           
                              CN-kood
                           
                           
                              TARICi kood
                           
                           
                              Kindlaksmääratud tollimaksumäär (eurodes tonni kohta)
                           
                        
                              Ammooniumnitraat, v.a vesilahustes
                           
                           
                              3102 30 90
                           
                           
                              —
                           
                           
                              47,07
                           
                        
                              Ammooniumnitraadi segud kaltsiumkarbonaadi või muude anorgaaniliste ainetega, mis ei ole väetised, lämmastikusisaldusega üle 28 massiprotsendi
                           
                           
                              3102 40 90
                           
                           
                              —
                           
                           
                              47,07
                           
                        Lõikes 1 osutatud kaupade suhtes, mis on toodetud aktsiaseltsi United Chemical Company Uralchem KCKK filiaalis Kirovo-Tšepetskis ja mida ei ole eespool esitatud tabelis nimetatud, dumpinguvastast tollimaksu ei kohaldata.
                  Selleks, et teatavate kaupade suhtes, mis on toodetud aktsiaseltsi United Chemical Company Uralchem KCKK filiaalis Kirovo-Tšepetskis, dumpinguvastast tollimaksu ei kohaldataks, peab aktsiaselts United Chemical Company Uralchem esitama liikmesriigi tollile kehtiva faktuurarve, millel on selle arve väljastanud üksuse töötaja nimi ja ametikoht ning tema poolt allkirjastatud ja dateeritud avaldus järgmises sõnastuses: „Mina, allakirjutanu, kinnitan, et käesoleval arvel kajastatud ekspordiks Euroopa Liitu müüdud ammooniumnitraat koguses (kogus) on toodetud (aktsiaseltsi United Chemical Company Uralchem KCKK filiaalis Kirovo-Tšepetskis, aadress) (TARICi lisakood A959) Venemaal. Kinnitan, et käesoleval arvel esitatud teave on täielik ja õige.” Kui sellist arvet ei esitata, kohaldatakse kõikide aktsiaseltsi United Chemical Company Uralchem KCKK filiaalis Kirovo-Tšepetskis toodetud ammooniumnitraadi liikide suhtes „kõikide muude äriühingute” tollimaksumäära.”
               
            
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. veebruar 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 343, 22.12.2009, lk 51.
   
      (2)  Nõukogu 16. augusti 1995. aasta määrus (EÜ) nr 2022/95, millega kehtestatakse lõplik dumpinguvastane tollimaks Venemaalt pärit ammooniumnitraadi impordi suhtes (EÜT L 198, 23.8.1995, lk 1).
   
      (3)  Nõukogu 23. märtsi 1998. aasta määrus (EÜ) nr 663/98, millega muudetakse määrust (EÜ) nr 2022/95, millega kehtestatakse lõplik dumpinguvastane tollimaks Venemaalt pärit ammooniumnitraadi impordi suhtes (EÜT L 93, 26.3.1998, lk 1).
   
      (4)  Nõukogu 22. detsembri 1995. aasta määrus (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (EÜT L 56, 6.3.1996, lk 1).
   
      (5)  Nõukogu 15. aprilli 2002. aasta määrus (EÜ) nr 658/2002, millega Venemaalt pärineva ammooniumnitraadi impordi suhtes kehtestatakse lõplik dumpinguvastane tollimaks (EÜT L 102, 18.4.2002, lk 1).
   
      (6)  Nõukogu 21. juuni 2005. aasta määrus (EÜ) nr 945/2005, millega muudetakse määrust (EÜ) nr 658/2002, millega Venemaalt pärineva ammooniumnitraadi impordi suhtes kehtestatakse lõplik dumpinguvastane tollimaks, ja määrust (EÜ) nr 132/2001, millega kehtestatakse muu hulgas Ukrainast pärineva ammooniumnitraadi impordi suhtes lõplik dumpinguvastane tollimaks, pärast osalist vahepealset läbivaatamist vastavalt määruse (EÜ) nr 384/96 artikli 11 lõikele 3 (ELT L 160, 23.6.2005, lk 1).
   
      (7)  Nõukogu 8. juuli 2008. aasta määrus (EÜ) nr 661/2008, millega kehtestatakse pärast määruse (EÜ) nr 384/96 artikli 11 lõike 2 kohast aegumise läbivaatamist ja artikli 11 lõike 3 kohast osalist vahepealset läbivaatamist lõplik dumpinguvastane tollimaks Venemaalt pärit ammooniumnitraadi impordi suhtes (ELT L 185, 12.7.2008, lk 1).
   
      (8)  Komisjoni 4. juuli 2008. aasta otsus 2008/577/EÜ, millega kiidetakse heaks kohustused, mis pakuti seoses Venemaalt ja Ukrainast pärit ammooniumnitraadi importi käsitleva dumpinguvastase menetlusega (ELT L 185, 12.7.2008, lk 43).
   
      (9)  Kohtuasi T-348/05: JSC Kirovo-Chepetsky Khimichesky Kombinat vs. nõukogu, 10. september 2008, EKL 2008, lk II-159, resolutiivosa punkt 1.
   
      (10)  Kohtuasi T-348/05 INTP: JSC Kirovo-Chepetsky Khimichesky Kombinat vs. nõukogu, 9. juuli 2009, EKL 2009, lk II-116, resolutiivosa punkt 1.
   
      (11)  Nõukogu 19. oktoobri 2009. aasta määrus (EÜ) nr 989/2009, millega muudetakse määrust (EÜ) nr 661/2008, millega kehtestatakse lõplik dumpinguvastane tollimaks Venemaalt pärit ammooniumnitraadi impordi suhtes (ELT L 278, 23.10.2009, lk 1).
   
      (12)  Komisjoni 23. septembri 2014. aasta rakendusmäärus (EL) nr 999/2014, millega kehtestatakse pärast nõukogu määruse (EÜ) nr 1225/2009 artikli 11 lõike 2 kohast aegumise läbivaatamist Venemaalt pärit ammooniumnitraadi impordi suhtes lõplik dumpinguvastane tollimaks (ELT L 280, 24.9.2014, lk 19).